Aywanam ti Salun-atmo
Ti panangaywan iti salun-atmo ket mangpasayaat iti maaramidam iti eskuelaan—ken iti panagbiagmo.
RUMBENG laeng a taripatuem ti bagi nga inted kenka ti Dios. (Salmo 139:14) Ipapantayon nga adda luganmo, ngem dimo met manmanteneren. Sigurado la ketdi a mabiit a madadael dayta. Mabalin a kasta met ti mapasamak iti bagim. Ania a “panangmantener” ti kasapulam?
Turog.
No kurang ti turogmo, kaska la nabambannog, ken mariknam nga aglaladutka, masikoran, ken madepreska pay ketdi. Ngem no umdas ti turogmo, nasarsarantaka. Al-alisto pay ti panagdakkelmo, tumadem ti panunotmo, pumigsa ti resistansiam, ken sumayaat ti emosionmo. Agasem, nagadu ti pagimbagan ti nagsimple nga inaramidmo!
Balakad: No posible, maturogka iti isu met la nga oras iti kada rabii.
Nasustansia a taraon.
Napartak ti idadakkel dagiti agtutubo. Kas pagarigan, madoble ti timbang ti kaaduan a lallaki no agtawendan iti 10-17. Alisto met a bumalasang ti ubbing a babbai. Ti dumakdakkel a bagi ket agkasapulan iti nawadwad a sustansia ken enerhia. Siguraduem a maipapaaymo iti bagim ti nutrision a kasapulanna.
Balakad: Dika manglangan a mamigat. Ti pannangan sakbay ti klase ti makatulong kenka tapno sumayaat ti panagatensionmo ken ti memoriam.
Ehersisio.
Kuna ti Biblia nga “adda maited ti panangwatwat iti bagi.” (1 Timoteo 4:8, Ti Baro a Naimbag a Damag Biblia) Mangpapigsa dayta kadagiti maselmo, mangpatibker iti tultulangmo, mangpakired kenka, mangmantener iti timbangmo, mangpalaing iti panunotmo, mangpapigsa iti resistensiam, mangkissay iti stress, ken mangpaganaygay. Siempre, makaparagsak met ti ehersisio ta karaman kadagita dagiti kaay-ayom nga aramiden!
Laglagipem: Ti umdas a turog, balanse a taraon, ken kalkalainganna nga ehersisio ti makatulong tapno kanayon a nasayaat ti “andar” ti bagim. Dayta met ti makatulong tapno sumayaat dagiti maaramidam iti klase. *
Apay a dimo rugian itan? Mangyeskediulka iti regular ken kalkalaingan a panagehersisio. Isuratmo no kasano kapaut ti pannaturogmo ken no ania dagiti taraonmo iti binulan ket kitaem no adda aniaman a nasken a baliwam.
“No agpagnapagnaak, kasla nagangganaygayak—uray no nabannogak sakbay dayta.”—Jason, New Zealand.
“Ti prinsipiok ket manganak iti bin-ig a nasustansia ta inaramid ti Dios dagiti taraon agpaay iti bagitayo.”—Jill, United States.
“Kada lawas, mamitlo nga agtarayak, ken mamindua nga agbisikleta wenno agpagnapagnaak. No agehersisioak, nagangganaygayak ken maksayan ti stress-ko.”—Grace, Australia.
^ par. 9 Para iti ad-adu pay nga impormasion maipapan iti salun-atmo, kitaem ti kapitulo 10 ti libro a Dagiti Saludsod nga Iyimtuod ti Agtutubo—Dagiti Sungbat nga Epektibo, Tomo 1, nga impablaak dagiti Saksi ni Jehova.
Ammuem ti Ad-adu Pay
Kasano a Maaddaanak iti Interes nga Agehersisio?
Ammuem ti 3 a pagimbagan ti panagehersisio tapno agintereska iti dayta.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pap_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn